एक्टर इंटरव्यू ले रहे, नेता एक्टिंग कर रहे...अंधेर नगरी चौपट राजा- टके सेर भाजी टके सेर खाजा' जानें सिद्दू के Tweet के मायने  
नवजोत सिंह सिद्धू का पीएम मोदी पर हमला
पीएम नरेंद्र मोदी के इंटरव्यू पर उठाए सवाल
कहा- 'अंधेर नगरी चौपट राजा- टके सेर भाजी टके सेर खाजा'
वर्ल्ड हंगर इंडेक्स में देश 103 नंबर पे (
भूखमरी 50 % ऊपर), 50 करोड़ लोगों को एक वक्त की रोटी नहीं
PM अब चाय पे चर्चा छोड़ के आमों की चर्चा कर रहे हैं,
पत्रकार राजनीति कर रहे हैं, एक्टर इंटरव्यू ले रहे हैं, नेता एक्टिंग कर रहे हैं
अंधेर नगरी चौपट राजा, टके सेर भाजी टके सेर खाजा

एक दिन पहले भी सिद्धू ने ट्वीट किया था, जिसमें उन्होंने मोदी सरकार को आम लोगों के लिए खून चूसने वाली जोंक बताया है. सिद्धू का कहना है कि पेट्रोल की कीमत 37 रुपए है और इसका टैक्स उससे भी ज्यादा करीब 46 रुपए लिया जा रहा है. ऐसे में शायराना अंदाज के लिए मशहूर नवजोत सिंह सिद्धू ने मुहावरे का भी इस्तेमाल किया था.
नवजोत सिंह सिद्धू (Navjot Singh Sidhu) ने ट्वीट के जरिए केंद्र सरकार पर तंज कसते हुए कहा, ''37 रुपए का पेट्रोल और 46 रुपए का टैक्स, इसे कहते हैं 200 रुपए का पजामा और 1200 रुपए का नाड़ा. शास्त्र अनुसार सरकार आम लोगों से टैक्स ऐसे वसूलती है जैसे भंवरे फूलों से रस लेते हैं, मोदी सरकार आम लोगों का खून चूसने वाली जोंक बन गई. मोदी है तो मुमकिन है.'' वहीं सोमवार को भी सिद्धू ने एक ट्वीट किया था, जिसमें अप्रत्यक्ष रूप से बीजेपी (BJP) सरकार के खिलाफ निशाना साधा था. ट्विटर पर लिखा, ''एक गलत वोट आपके बच्चों को चायवाला, पकौड़ेवाला या चौकीदार बना सकता है. बाद में पछतावे से अच्छा है कि रोकथाम के लिए पहले ही तैयार रहे.''
इससे पहले भी नरेंद्र मोदी सरकार पर निशाना साधते हुए कहा था कि ने सिर्फ कुछ चुनिंदा अमीर लोगों के लिए काम किया है और उन्होंने जनता से इसे(सरकार को) ‘छक्का' मार कर सत्ता से बाहर करने की अपील की. सिद्धू ने कहा कि कांग्रेस ने देश को पांच ‘गांधी' दिए, जबकि इस सरकार ने तीन ‘मोदी' दिए. उन्होंने अपने भाषण में नीरव मोदी, ललित मोदी और नरेंद्र मोदी के नाम लिए.
दक्षिणी मुंबई में कांग्रेस उम्मीदवार मिलिंद देवड़ा के लिए प्रचार करते हुए पार्टी के नेता सिद्धू ने एक चुनावी रैली में कहा कि चीन से ज्यादा जीडीपी दर रहने के बावजूद भी सरकार नई नौकरियों का सृजन करने में नाकाम रही है. सिद्धू ने मोदी पर अंबानी और अडानी के लिए चौकीदारी करने का आरोप लगाया. उन्होंने कहा, ‘‘ छक्का मार कर इस सरकार को बाहर करने का समय आ गया है.''